
מכירת דירות לא חוקיות לעולים חדשים


היו"ר אברהם נגוסה:

שלום לכולם ובוקר טוב. נושא הדיון היום הוא מכירת דירות לא חוקיות לעולים חדשים. לוועדה הגיע מידע על משפחות שרכשו דירה בירושלים וגם בבת ים, קיבלו משכנתא עבור הנכס, הן משלמות ארנונה לעיריות ירושלים ובת ים, ויכול להיות גם בערים אחרות שיש אולי מקרים כאלה, בהמשך נדע זאת.

הדבר הובא לידיעתנו כשהחליטה משפחה בירושלים למכור את הדירה והתברר שהדירה לא חוקית. אמרו להם שהדירה לא רשומה בטאבו. נכון להיום המשפחה לא הצליחה לקבל אישור של הטאבו, שכן הפיצול של הדירה נעשה שלא כדין והנכס שחולק לא רשום כשני נכסים בעירית ירושלים, למרות שכפי שציינתי, המשפחות משלמות ארנונה, מים ומסים כמו כל התושבים. שתי המשפחות מיוצגות על ידי עורך דין לגבי אותה עסקה. הן נוצלו והונו לפי הנתונים שראינו, על ידי המוכר שלא גילה את האמת לקונים. וזה בלשון המעטה. רשויות כמו משרד הקליטה, הסוכנות היהודית, הבנק למשכנתאות לא בדקו ולא הזהירו לגבי התופעה.

אנחנו נשמע בהמשך את עמדתכם. ממה שאנחנו בדקנו, העולים לא ידעו את החוקים ולא את השפה ולכן הם סמכו על עורך הדין והאנשים שמתווכים. חשוב לציין שהמשפחות לאחר שהן ידעו שיש בעיה ולא יכלו למכור את הדירה, ניסו במשך תקופה ממושכת לפתור את בעיית הרישום בעצמן. הן שכרו עורך דין, ואדריכל שהגיש עבורן תכנית רישום מתוקנת לעירית ירושלים, במאי 2018. הפעם הראשונה שקבלנו תגובה מעירית ירושלים, אני אבקש ממנהלת הוועדה שתקריא אותה.

שלומית אבינח:

אתמול בערב הם שלחו וגם סירבו להגיע לדיון.

היו"ר אברהם נגוסה:

אתמול בערב לקראת הדיון הם הגיבו ואני מבין שגם לא הגיעו היום לדיון.

שלומית אבינח:

סירבו להגיע.

היו"ר אברהם נגוסה:

גם הוועדה ניסתה לסייע למשפחות באופן פרטי. אנחנו התחלנו לעזור להם אבל לא הצלחנו. נמצאות כאן שתי המשפחות שככל הנראה הן לא היחידות שנפלו בפח ורכשו דירה לא תקנית. עד עכשיו תיארתי את המקרה בירושלים. מקרה נוסף שהגיע לוועדה, של בניין מאוכלס עם עולים וגם ותיקים בבת ים, כל הנכסים, הדירות, לא רשומות בטאבו. פרטי הנכס הועברו לעירייה בטרם קיום הדיון. בעירייה לא מכירים את הדבר הזה. ואיך אנחנו ידענו? שוב, כי המשפחה רצתה למכור ואמרו לה 'לא מוכר' אז הם הגיעו אלינו. פנינו עם מקרים כאלה לטאבו באגף רישום מקרקעין במשרד המשטים, בבקשה שיסייעו לפתור את המקרים נשוא הדיון הזה. 

מטרת הדיון הנוכחי היא לברר כיצד מתרחשת תופעה שכזו, מה הפתרון שמציעים משרדי הממשלה שלא יישנו בעתיד מקרים דומים. אנחנו בעידן של טכנולוגיה, כיצד דבר כזה יכול להתרחש? האוכלוסיות שנפגעות בהונאה הן אוכלוסיות העולים, שלא מודעים לחוקים הקיימים במדינת ישראל. הקושי וההתמודדות עם חוסר ידיעת השפה העברית מאפשר לרמאים לנצל ו"לעבוד" על כל אותם העולם החדשים.

לקראת הדיון הנוכחי שלחנו בקשות מידע ממוזמני הוועדה. שאלנו את משרד הקליטה כמשרד המתכלל את הקליטה והעליה בישראל, האם ידוע להם על התופעה או על מקרים דומים. האם ללשכת המקרקעין הטאבו ידוע על התופעה הזו והאם כיום בעידן המחשב עסקאות כאלה יכולות להתרחש. כמה דירות פוצלו באופן חוקי ומה התהליך לגבי מבצע הפיצול, היכן הוא אמור להסדיר זאת. מה הרוכש צריך לבדוק. מהי אחריות המדינה במקרים מסוג זה, כי המדובר כאן בכספי המדינה, שניתנו משכנתאות לנכסים לא חוקיים. אלה שאלות ששלחנו לגורמים כדי שיבואו מוכנים לכאן ולהסביר לנו.
אני מבקש לשמוע את המשפחות שתספרנה לנו מה קרה וכיצד הם נפלו לפח ומדוע לא הצליחו למכור את הדירות. מברטו קסה בבקשה. אתם רציתם למכור את הדירה ואמרו לכם שהדירה לא חוקית. אתה רוצה להסביר לנו? 

מברטו קסה:

קודם כל אנחנו ראינו דירה לקניה, לקחו אותנו בחושך. לא ראינו את הדירה ולא את הסביבה. 

שלומית אבינח:

מתי קניתם את הדירה? באיזו שנה?

מברטו קסה:

ב-1999. 

היו"ר אברהם נגוסה:

מי לקח אתכם לקנות?

מברטו קסה:

המתווך.

שלומית אבינח:

לצורך הפרוטוקול אני אומר שהזמנו גם את לשכת המתווכים וגם את לשכת עורכי הדין לדיון והם בחרו שלא להגיע. מבנק ישראל נמצא כאן ירון מלכה.

מברטו קסה:

לקחו אותנו ככה, ראינו דירה, ובסוף חיכינו, לא ידענו מה הבעיה - - -

שלומית אבינח:

היה לכם עורך דין?

מברטו קסה:

לא הכרנו את עורך הדין.

היו"ר אברהם נגוסה:

מי הביא את עורך הדין?

מברטו קסה:

המתווך.

היו"ר אברהם נגוסה:

המתווך הביא גם את המוכר וגם את עורך הדין.

מברטו קסה:

אנחנו לא מכירים עורך דין.

איצ'בוש טלהון:

קודם קנינו בית, אחר כך - - - הראשון זה אצלנו. בגלל זה לא - - - 

היו"ר אברהם נגוסה:

אתם קניתם אותה דירה?

איצ'בוש טלהון:

אותה דירה. אנחנו ראשונים.

היו"ר אברהם נגוסה:

תסבירי לנו מהתחלה.

איצ'בוש טלהון:

קודם כל עליה וקליטה אמרו לנו "תקנו מהר", אמרו לנו "לכו תקנו",

שלומית אבינח:

מי אמר לכם לכו תקנו?

איצ'בוש טלהון:

משרד הקליטה.

שלומית אבינח:

איפה גרתם קודם?

איצ'בוש טלהון:

בגבעת המטוס. אמרו לנו "תקנו מהר" חיפשנו, לא מצאנו, אבל בסוף מצאנו מתווך. לקח אותנו לראות, אני ובעלי הלכנו הראשונים, שתי דירות אמרו לנו "תראו ותבחרו". אני בחרתי, אמרתי "זה בסדר". היה לילה, בלילה הוא לקח אותנו, לא בבוקר. אמרתי לו "נראה גם ביום" אמר לי "טוב בסדר אני אקח אותך". אחר כך כשירדנו אני ובעלי רציתי לשאול אותו לגבי השכונה, אמר לי "שקט שקט". גם לא הייתי יודעת וגם לא דיברתי כל כך, אבל ניסיתי שיסביר לי. אבל הוא לא היה מוכן המתווך, היה אומר לי "שקט". אמרתי "טוב". לקח אותנו לחתום, אז לקחנו מישהו ממשרד הקליטה ובגבעת המטוס, לקחנו מי שידריך אותנו ויבדוק לנו. כי לא ידענו שום דבר.

היו"ר אברהם נגוסה:

מי זה?

איצ'בוש טלהון:

קוראים לו אורי.

היו"ר אברהם נגוסה:

זה עובד של משרד הקליטה?

איצ'בוש טלהון:

כן. במשרד הקליטה. 

היו"ר אברהם נגוסה:

של הקרוון בגבעת המטוס?

איצ'בוש טלהון:

כן. הוא לקח אותנו והוא אמר "בסדר". בדק לנו, בעלי ואני לא ידענו עברית, בדק לנו, סמכנו.

היו"ר אברהם נגוסה:

מה זה בדק? 

איצ'בוש טלהון:

על הבית.

היו"ר אברהם נגוסה:

בדק את המסמכים?

איצ'בוש טלהון:

כן. 

היו"ר אברהם נגוסה:

או את הדירה הפיזית שאין שם חור, שאין קיר שבור?

איצ'בוש טלהון:

לא. במשרד של עורך הדין. המסמכים. הוא בדק ולקח אותנו לעורך דין.

היו"ר אברהם נגוסה:

מצטרפת אצלנו חברת הכנסת קסניה סבטלובה.

איצ'בוש טלהון:

והוא החתים אותנו. ואחר כך הם קנו.

היו"ר אברהם נגוסה:

מי הביא את העורך דין?

איצ'בוש טלהון:

שלמה. המתווך. זה היה עורך דין אחד לשנינו. גם לבעל הבית וגם לנו. אבל זה עכשיו - - -

שלומית אבינח:

למה עורך דין אחד? כי ככה הוא אמר חוסכים כסף?

איצ'בוש טלהון:

הוא אמר שהוא בסדר לשני הצדדים. זה מה שהוא אמר לנו "לשני הצדדים בסדר, פחות כסף" אבל לא היה פחות כסף, היה יותר. וגם לא נכנסנו בזמן לבית, השכירו שנה.

היו"ר אברהם נגוסה:

עורך הדין היה עורך הדין גם של המוכר וגם של ה- - -

איצ'בוש טלהון:

כן. של שני הצדדים היה. 

היו"ר אברהם נגוסה:

אתם לא התעניינתם, לא שאלתם אם הדירה שייכת למוכר - - -

שלומית אבינח:

קיבלתם משכנתא?

איצ'בוש טלהון:

כן. קיבלנו ולא אמרו לנו שום דבר.

היו"ר אברהם נגוסה:

רגע, אני רוצה לדעת. האם כשקניתם מישהו בדק ואמר לכם שהדירה שייכת למוכר?

איצ'בוש טלהון:

לא. אף אחד לא בדק.

היו"ר אברהם נגוסה:

מישהו ראה את המסמכים?

איצ'בוש טלהון:

המסמכים, במשרד הקליטה זה אורי לקח אותנו, הוא רק בדק. אחרי זה אף אחד לא בדק.

היו"ר אברהם נגוסה:

אז הדירה רשומה כדירה אחת. זה מה שאמרו לכם?

איצ'בוש טלהון:

לא אמרו לנו. 

דסלאו טלהון:

שתי דירות. זה היה מחולק. לא בטאבו, מחולק. 

היו"ר אברהם נגוסה:

איך ידעתם ששתי הדירות מיועדות לאותו אדם?

דסלאו טלהון:

בסוף אנחנו רוצים להחליף את הדירה, למכור.

היו"ר אברהם נגוסה:

עד לזה לא ידעתם?

איצ'בוש טלהון:

לכל אחד יש טאבו.

היו"ר אברהם נגוסה:

רגע. אתם הראשונים שחתמתם על הדירה.

איצ'בוש טלהון:

כן.

היו"ר אברהם נגוסה:

אתם חתמתם עם אותו אדם שמכר לכם את הדירה, וכשאתם באים לקנות, עם מי חתמתם?

דסלאו טלהון:

עם אותו אדם.

היו"ר אברהם נגוסה:

אז הוא אמר ששתי הדירות שייכות לו?

דסלאו טלהון:

זה שלו. כן.

רחל דלרוזה:

לא רשמתם את הדירה בטאבו אחרי הרכישה? 

איצ'בוש טלהון:

בטאבו כן, רשום.

רחל דלרוזה:

אז איך זה?

דסלאו טלהון:

רשום אבל לא חוקי.

שלומית אבינח:

שניכם רשומים בטאבו?

אביטל דיכטר:

בטאבו רשום שזו דירה אחת ובפועל זה שתי דירות? או הפוך? שניכם רשומים בטאבו?

איצ'בוש טלהון:

כן.

רחל דלרוזה:

אז הטאבו בעייתי.

שלומית אבינח:

הטאבו לא בעייתי. תיכף תבינו מה הבעיה.

היו"ר אברהם נגוסה:

רגע, אחר כך הלכתם לקחת משכנתא, מה הבנק אמר לכם להביא, לפני שלקחתם את המשכנתא? האם הבנק לא דרש "תביאו לי את זה"?

קריאה:

שום דבר לא דרש. 

קריאה:

רק תלוש משכורת.

היו"ר אברהם נגוסה:

הוא לא ביקש את החוזה? כשהלכתם לבנק, אוקיי, ברור שהגשתם תלוש משכורת. אבל לא הבאתם חוזה?

קריאה:

חוזה נתן להם המתווך, הוא דיבר איתם הכל, אנחנו לא מדברים. 

היו"ר אברהם נגוסה:

אתם לא דיברתם? המתווך עשה את זה בשבילכם.

קריאה:

הכל. אפילו לעצמו, מה שאנחנו משלמים, אנחנו לא עבדנו בזמנו.

היו"ר אברהם נגוסה:

נתתם למתווך ייפוי כח?

קריאה:

לא. בגלל - - - אמר "אני עוזר להם בכל מקום".

היו"ר אברהם נגוסה:

איך הבנק קיבל אותו, לא יודע, מתווך יכול לחתום במקומם?

קריאה:

לא לחתום במקום. הוא מדבר איתם ואנחנו חותמים.

היו"ר אברהם נגוסה:

הם לא ביקשו מסמכים, אתם רשמתם הערת אזהרה? רשמו לכם עורך הדין?

קריאה:

לא. אנחנו לא יודעים.

היו"ר אברהם נגוסה:

המשפחה מבת ים גם הגיעה. אני רוצה להבין ממשרד הקליטה, איך העולים החדשים ממרכזי הקליטה, מהקרוואנים בזמנו, כשהם לוקחים את המשכנתא של המדינה, הכסף של המדינה, העולים לא מכירים את החוקים ולא את השפה, אבל מה התהליך שהעולים רוכשים דירה, מקבלים את המשכנתא ועוברים לדיור קבע? את יכולה להסביר לנו את התהליך?

רחל דלרוזה:

כן. התהליך נורא פשוט. משרד הקליטה עוסק בבדיקה ואישור של זכאות העולים למשכנתא. משכנתא או מענק, כמובן. על פי קריטריונים ונהלים קיימים. התופעה הספציפית לא מוכרת לנו, אנחנו לא הכרנו את התופעה. באופן כללי, כאשר אדם נמצא זכאי למשכנתא אנחנו מקבלים את כל החומר אלינו. החוזה שחתום על ידי עורך דין, שתי שומות, ומעבירים את החומר לבנק עם אישור שלנו למשכנתא. אנחנו לא בודקים את הדירה. אנחנו מסתמכים על המסמכים של הגורמים המוסמכים האמורים לטפל בזה, כולל הבנק, שאמור לבדוק את המסמכים שמוגשים אליו ועורך דין כמובן. ושתי שומות של השמאים.

היו"ר אברהם נגוסה:

אני יודע שהיו מקרים שאתם ביטלתם חוזים. העולים, אחרי שחתמו את החוזים והגיעו, אתם אמרתם שאין התאמה בין המחיר לדירה. ובין גודל המשפחה לגודל הדירה. ואז אתם לא אישרתם את זה.

רחל דלרוזה:

אמרתי לך, אחרי שאנחנו מקבלים את החוזה החתום על ידי העורך דין והשמאויות ואנחנו בודקים את הפרטים ורואים שיש איזו שהיא אי התאמה או משהו לא סביר, כמובן שלא נאשר.

אולגה דדון:

יש סעיף בחוזה שמאפשר לנו לבטל, לא לאשר את החוזה.

רחל דלרוזה:

אבל אנחנו לא בודקים ברישום בטאבו, כמובן שלא.

היו"ר אברהם נגוסה:

לא, זה מאוחר יותר. אני עדיין נמצא בשלב קבלת החוזה. למיטב ידיעתי כשעולה חדש חותם חוזה, ביצוע של המשכנתא, לפני שהבנק משחרר, משרד הקליטה צריך לאשר את החוזה.

רחל דלרוזה:

את הזכאות למשכנתא, כמובן. באמצעות חוזה.

היו"ר אברהם נגוסה:

לא.

רחל דלרוזה:

אנחנו נותנים הפניה לבנק שהוא זכאי למשכנתא.
היו"ר אברהם נגוסה:

לא, תבינו אותי. אני מכיר את העניין.

רחל דלרוזה:

אתה שואל אם אנחנו בודקים את החוזה.

היו"ר אברהם נגוסה:

הדבר הראשון שאתם בודקים מי זכאי ומי לא זכאי, זה בסדר. אדם זכאי הלך, חתם על חוזה. לפני שהוא לוקח את הכסף משרד הקליטה מאשר את החוזה. בלי אישור החוזה - - -

רחל דלרוזה:

נכון, אתה צודק, אנחנו בודקים את פרטי העסקה כמובן, ואם אנחנו יודעים לזהות אי תקינות מסוימת כמובן שאנחנו לא נאשר בתנאי שנדע לזהות. אם הכל נראה תקין - - -

היו"ר אברהם נגוסה:

אז איך אישרתם את החוזה הזה?

רחל דלרוזה:

איך אנחנו יכולים לדעת שהדירה מפוצלת? לא הייתה לנו שום דרך.

היו"ר אברהם נגוסה:

אז מה אתם בודקים?

רחל דלרוזה:

ברגע שיש שתי שומות משני שמאים שונים שטוענים שהדירה תקינה, איזו יכולת יש לנו לבדוק את זה? גם הבנק אמור לבדוק.

רחל דלרוזה:

גם עורך הדין צריך לבדוק.

רחל דלרוזה:

בשביל זה אנחנו מבקשים בדיקה של עורך דין ובדיקה של שמאים.

היו"ר אברהם נגוסה:

השמאי הלך ובדק, הבנק שלח שמאי ובדק לפני?

קריאה:

שלח.

היו"ר אברהם נגוסה:

השמאי אישר את זה?

קריאה:

אישר להם כנראה. לא יודעים.
רחל דלרוזה:

הם גם טוענים שיש רישום בטאבו בהתאם - - - 

אולגה דדון:

מי רשום בטאבו כבעלים?

קריאה:

טאבו - - - לא מכירים אותו, אבל לי גם יש וגם לו יש.

אביטל דיכטר:

אני עורכת דין ובוררת בתיקים של מקרקעין. אני רוצה להבין, מי רשום בטאבו? 

רחל דלרוזה:

גם אנחנו נשמח לדעת איך אפשר למנוע מקרים כאלה להבא, אנחנו ממש לא מעוניינים להיתקל במקרים כאלה.

שלומית אבינח:

אני אגיד שני משפטים, ניסיתי לעזור למשפחות גם לפני הדיון. הבעיה, קודם כל יש פה, כלומר ממיקרו זה צריך לצאת למקרו. אנשים לא יודעים שהם גרים בנכס לא חוקי. מתי זה מתעורר? כשהם באים למכור את הנכס. ניסיתי לפני הדיון, קיימתי המון שיחות וכל רשות ממשלתית אומרת "זה לא אני", "זה לא אני" בנק ישראל. אין לנו הוראה לבנקים למשכנתאות לבדוק חוקיות נכס. דיברתי גם עם רשם מקרקעין בטאבו, אמר לי "תקשיבי, עד שהוא מגיע אלי זה לא אני" כלומר כל אחד פה "זה לא אני". הבעיה שהעירייה לא מכירה, הם לא יכולים לבצע עסקת מכירה כי העיריה טוענת שהפיצול נעשה שלא כדין ודורשים מהם היתר בניה. היתר בניה, וגם יש לי את זה בכתב, אני מוכנה להקריא את התגובה. 

ניהלתי עם עירית ירושלים המון שיחות, חמישה חודשים קח להם לתת מענה לוועדה. התיק הוגש ב-17.5.18 אתמול בערב לקראת הדיון קיבלנו את תגובת העיריה והם אומרים כך: "מבדיקה שנערכה עם הנהלת אגף הרישוי והפיקוח בעירית ירושלים עולה כי לא נמצאו היתרי בניה להרחבות שבוצעו בשתי הדירות הנדונות בפנייתך ועל כן ישנו קושי במתן אישור לתכניות". מה שהם לא סיפרו שגם היום הם שכרו עורך דין, שכרו אדריכל, שילמו אלפי שקלים בשביל להכשיר את הדירות שהם גרין בהן 20 שנה, כלומר היו להם עוד הוצאות נוספות. "מחלקת היטלי השבחה מבצעת בדיקה נוספת בתיקים ישנים אשר זומנו מהגנזך העירוני בתקווה שיימצאו בהם היתרי בניה לתוספות אלה. במידה וגם בבדיקה זו לא ימצאו היתרים, יועבר מכתב דחייה לבקשת המשפחות" אבל לא יהיה היתר בניה, כי בניין שנבנה אני לא יודעת לפני כמה שנים, לפני 20 שנה נעשתה עסקה, אין. היתר הבניה לא ייוולד. יש פה לקונה, יש פה איזה ניצול. 

היו"ר אברהם נגוסה:

המשפחה השנייה מבת ים הגיעה ואנחנו רוצים לשמוע ממנה. אתה יכול לספר לנו מה קרה בדירה בבניין שהעולים החדשים גרים שם וגם ותיקים והבניין בכלל לא מוכר.

מקואנט וודג':

(מדבר באמהרית)

היו"ר אברהם נגוסה:

אני מתרגם את דבריו: אחרי שרכשנו את הדירה וחתמנו על חוזה שאלנו אותו מתי רושמים את הדירה בטאבו, הוא אומר אוקיי, קודם כל אתם נכנסים לדירה ורשומים בעירייה, ואחר כך יש עירייה, צריך לתת להם טופס, אז עם הטופס הזה הולכים לרשום את הדירה בטאבו. 

הם אמרו לו שזה יהיה רשום אבל ברגע שהוא החליט, בגלל שהמשפחה גדלה, הוא רצה להחליף את הדירה לדירה יותר גדולה, למכור ולקנות דירה גדולה יותר והם אמרו לו "אתה לא יכול למכור כי הדירה לא חוקית ולא מוכרת". ואז שלחו אותו לתל אביב. לצורך הפרוטוקול, הבניין נמצא ברחוב רבינוביץ' 14 בבת ים.

מאז הוא לא יכל למכור את הדירה כי היא לא רשומה בטאבו ואינה חוקית והוא לא יכול למכור אותה.

הוא אמר שלקח עורכי דין מהעדה שמדברים את השפה כדי שיהיה לו קל להסביר, והוא לא מצא פתרון עדיין, מעל שנתיים הוא עושה מאמץ ואין מענה והוא לא יכול למכור את הדירה.

תודה. אנחנו רוצים לשמוע מנציג בנק ישראל. תסביר לנו מה התהליכים והשלבים שאזרח, לא משנה אם עולה חדש, זה יכול לקרות גם לאזרח שהוא לא עולה חדש. זה יותר חמור לעולה חדש בגלל בעיית השפה ואי ידיעת החוקים, אבל גם לא כל אזרח יודע את החוקים. מה ההוראות והנהלים של הבנקים, לפני שהם נותנים את הכסף. זה גם כסף של המדינה שהעולים לוקחים, וקונים נכס ופה הם נופלים וגם המדינה מפסידה. איך אתם עושים את הפיקוח בנושא. תסביר לנו בבקשה.

ירון מלכה:

אני מבנק ישראל, באגף הפיקוח. ברמת העיקרון השאלה שלך היא יותר על נהלים של הבנקים, כאשר בנק ישראל, לא ידוע לי, אין איזו שהיא הוראה שמחייבת את הבנק לעשות 1, 2, 3. צריך לזכור שהבנק, כשהוא נותן הלוואה או משכנתא שהיא הלוואה, המטרה שלו היא לקבל את הכסף בחזרה. הוא מקבל איך שהוא את הכסף בחזרה, בין אם על ידי מימוש נכס ובין אם על ידי קבלת כסף מאותם מלווים ואנחנו בעצם לא אומרים לו "אתה חייב לבדוק 1, 2, 3" אנחנו אומרים לו "אתה חייב לבדוק כפי שאתה מוצא לנכון במטרה לנהל את הסיכונים שלך כדי שתוכל לקבל את הכסף בחזרה". כל בנק קובע לעצמו את המדיניות והנהלים שלו של מה הוא צריך לקבל מהלווה, על מנת שהוא יוכל להיפרע מההלוואה. 

אני באופן אישי מספר שנים כבר בפניות הציבור, אנחנו לא מכירים בכלל פניות מהסוג הזה ואני אשמח דווקא אם יגיעו אלינו כדי שאני אוכל לבדוק את זה ובדיוק מה הבנק בדק ומה הבנק לא בדק ואיזה מסמכים הבנק כן קיבל ואיזה מסמכים הבנק לא קיבל, אבל יכול להיות שהבנק קיבל מסמכים מהשמאי שאומרים מה שווי הנכס, הרי הבנק פועל עם שמאים שנותנים לו שמאות. הבנק לא יודע להעריך את שווי הנכס, הבנק לא יודע לראות מה שווי נכס כזה או אחר, הוא משתמש בשמאים שעושים את העבודה הזאת ונותנים לו את השירות הזה, וברגע שהוא קיבל את שמאות הנכס, על פי זה הוא מחליט האם לתת או לא לתת את המשכנתא. 

כמובן, שוב, הבנק רוצה שהלקוח שקיבל את הכסף, הלווה, יוכל למכור את הנכס, אחרת הבנק עומד בפני קושי להיפרע מההלוואה. אין הוראות של בנק ישראל שמחייבות דבר כזה או אחר לעניין הזה.

היו"ר אברהם נגוסה:

למשל הבנק, לפני שהוא נותן את המשכנתא, משחרר את הצ'ק, האם הוא לא צריך לקבל את המסמכים אם הנכס הוא חוקי, האם זה נעשה בהיתר בניה, האם המוכר הוא באמת בעל הנכס? כל הדברים האלה, לא צריכים להיבדק?

ירון מלכה:

כשבנק ישראל קובע הוראות, קובע "אנא תקבעו את הנהלים שלכם".

היו"ר אברהם נגוסה:

כל בנק עושה את הנהלים שלו?

ירון מלכה:

כל בנק קובע את הנהלים שלו בעניין הזה. אני אסביר, אם הייתה מגיעה כזאת פניה לבנק ישראל אני מניח שהיינו בודקים מה הבנק עשה, איזה בדיקות של ניהול סיכונים הוא ביצע, על מנת שיוכל לקבל את הכספים בחזרה למימוש ההלוואה. אם הבנק לא עשה שום דבר והחליט לתת את ההלוואה הזו, הסיכונים שלו הם הרבה יותר רבים ויכול להיות שהוא לא יקבל בחזרה את הכסף ואין פה שום עניין. אם מצד שני הוא עשה את כל הבדיקות, השתמש בשמאים, גורמים חיצוניים כאלה ואחרים, הרי הפקיד בבנק שנותן את ההלוואה אינו יודע להעריך את הנכס. הוא יודע לקבל מסמכים, הוא יודע לקבל אישורים כאלה ואחירם, לקרוא אותם ועל פי הם לפעול. אם יש רישום בטאבו מצד אחד ושמאות מצד שני ותלושי משכורת ונראה על פניו שהוא יוכל להיפרע מההלוואה הזאת, אני לא רואה סיבה לא לתת את ההלוואה. אגב, הוא בכלל לא חייב לתת את ההלוואה או המשכנתא, כי בחוק הבנקאות שירות ללקוח בנק אינו חייב בכלל לתת שירות שיש בו משום מתן אשראי. 

צריך לזכור, המטרה של הבנק זה לקבל את הכסף בחזרה. זה עדיין לא מטיל עליו - - -

שלומית אבינח:

נכון אבל איך אתה מסביר את זה שהם קיבלו משכנתא בלי שהנכסים רשומים בטאבו.

ירון מלכה:

קודם כל אני אצטרך, אנחנו היינו שמחים לבדוק - - -

שלומית אבינח:

אחרי הדיון אנחנו נעביר לך את כל המסמכים.

ירון מלכה:

בשמחה אנחנו נבחן את זה. אלה מסוג הפניות שאנחנו מקבלים כדי שנוכל לבחון מה נעשה שם, איזה מסמכים הגיעו, איזה לא. יש מקרים שבהם בכלל לקוח, סתם לצורך הדוגמה שהיא לא המקרה הזה, מציג מסמכים מזויפים. האם הבנק יכול לבחון שזה מסמך מזויף, כן או לא. אנחנו נבחן. בוחנים את זה.

היו"ר אברהם נגוסה:

אתה אומר שהבנק דואג קודם כל איך הוא מקבל את הכסף בחזרה.

ירון מלכה:

מן הסתם.

היו"ר אברהם נגוסה:

אבל אני חושב שגם הוא מוציא את הכסף שלו, הוא צריך לדעת - - -

ירון מלכה:

לגמרי. פה אנחנו נוכל לבחון האם באמת הוא עשה את כל מה שצריך לכאן או לכאן. אבל דברים כאלה אנחנו באמת צריכים לראות איזה מסמכים הגיעו אליו.

היו"ר אברהם נגוסה:

אני רוצה לחזור למשפחות. האם אותו אדם שמכר לכם הסביר לכם שהוא עשה הרחבה, הוא עשה פיצול של הדירה? שהייתה דירה אחת והוא הרחיב ופיצל אותה והוא מוכר כשתי דירות? האם הוא גילה לכם או לא?

דסלאו טלהון:

לא סיפר לנו. דירה מוכנה לשני חלקים. שלושה חדשים ושלושה חדרים. אמר לנו "תבחרו" ובחרנו.

היו"ר אברהם נגוסה:

אבל הוא לא אמר לכם שהדירה רשומה כנכס אחד בטאבו? האם הדירות האלה נרשמות כשני נכסים בטאבו?

שלומית אבינח:

אמורות להירשם.

דסלאו טלהון:

הוא אמר לנו שתי דירות בנפרד. אנחנו קנינו בנפרד. הלכנו לכל מיני משרדים, כל מה שאנחנו - - - שילמנו, על הדירה שרכשנו. חוץ מזה הוא - - -

היו"ר אברהם נגוסה:

הוא לא אמר לכם שהוא פיצל את הדירה לשניים?

דסלאו טלהון:

לא. כבר היו קיימות שתי דירות.

אולגה דדון:

מי, המתווך?

דסלאו טלהון:

גם בעל הבית וגם המתווך.

היו"ר אברהם נגוסה:

אני שאלתי אם בעל הבית גילה. כי הוא גם יכול להסתיר את זה מהמתווך. 

רחל דלרוזה:

עורך דין? איך קוראים לו?

דסלאו טלהון:

צבי מנדל.

רחל דלרוזה:

הערת אזהרה נעשתה פעמיים או פעם אחת, זה מה שאני לא מצליחה להבין.

היו"ר אברהם נגוסה:

גם אתם וגם אתם קיבלתם הערת אזהרה או שרק משפחה אחת קיבלה? 

שלומית אבינח:

הם לא ידעו לבקש בכלל.

רחל דלרוזה:

בשביל זה יש עורך דין. איך קוראים לעורך הדין עוד פעם?

שלומית אבינח:

לא להגיד את השם. סליחה. הוא לא נמצא כאן. שוב אני חוזרת, הזמנו את לשכת עורכי הדין שיגיבו, הם לא הגיעו. לא להגיד את השם של עורך הדין. אתם רוצים באופן פרטי אין בעיה, אבל לא לפרוטוקול. הפרוטוקול הוא פומבי. אנחנו מדברים על התופעה.
היו"ר אברהם נגוסה:

עו"ד אביטל דיכטר מומחית בנושאים האלה. אנחנו רוצים לדעת מה המוכר חייב לפי חוק, האם הוא צריך להסביר לקונה. מה עורך הדין היה צריך לעשות כדי שהקונה יהיה מוגן? את יכולה להסביר?

אביטל דיכטר:

כן. כבוד היושב ראש, הסתכלתי עכשיו על נסח הטאבו ובאופן מוזר רשומים פה שני נכסים. רשום דירה 38 ודירה 37. בדרך כלל ההליך התקין הוא באמת לבדוק את נסח הטאבו ולראות מי הבעלים של הנכס. הקונים הראו לי את נסח הטאבו ובנסח טאבו אנחנו רואים שמשפחת קסה הרשומה כדירה 38 ומשפחת טלהון רשומה כדירה 37. זאת אומרת שבטאבו כן מופיעים שני נכסים, וגם רשומות שתי משכנתאות על כל אחד מהם. אז יכול להיות שהמצב במקרה הזה יהיה פתיר - - -

שלומית אבינח:

ממש לא. כי העיריה לא מכירה בזה. אני ניסיתי לפתור, העיריה מתכחשת לכל הרישומים ולא מכירה בזה. היא דורשת מהם, אני דיברתי, אני לא סתם אומרת, אני יכולה להגיד לפרוטוקול, הם דורשים היתר בניה. אין להם היתר בניה. בלי היתר בניה העיריה מתעקשת שלא לרשום את הנכסים.

אביטל דיכטר:

אז זה צריך לבדוק פרוצדורלית מול העיריה.

היו"ר אברהם נגוסה:

אם יש את הטאבו, למה אמרו להם שהם לא יכולים למכור?

אביטל דיכטר:

נכון, זה משהו מוזר.

קריאה:

כי זה דירה אחת. 

היו"ר אברהם נגוסה:

אבל בטאבו רשום שתי דירות.

אביטל דיכטר:

בטאבו רשום, לפי מה שאני רואה, זה עוד לא עבר בדיקה אבל לפי בדיקה ראשונית יש פה שתי דירות, 37 ו-38. מה שכן, הם מראים לי פה שיש היתר בניה מ-2013 שמאפשר תוספת של שש דירות. יכול להיות שהתחיל הליך של הסדרה שלא הסתיים כי התוקף של ההיתר היה לשנה. צריך לעשות באמת בדיקה פרטנית במקרה הספציפי הזה לראות איך אפשר כן לקבל את ההיתר בעירייה או להאריך את ההיתר שניתן ב-2013 ואז יכול להיות, בעצם מה שקובע זה ההליך שרשום בטאבו. הספר בטאבו הוא הקובע ולפי הספר בטאבו יש שני נכסים. משהו כנראה לא הסתיים מבחינה רישומית.

שלומית אבינח:

הם לא מוכשרים. הרישום שלהם לא מוכשר ובגלל זה הם מטרטרים אותם.

אביטל דיכטר:

הם כנראה לא סיימו הליך רישום. יכול להיות שבמקרה הזה דווקא זה יהיה פתיר. באופן כללי הייתי מציעה, זה באמת מקרה קשה שמוכרים נכס לשני צדדים, זה גם הליך לא חוקי למכור דירה אחת בחלקים, אי אפשר לעשות את זה. הייתי מציעה לעשות או בסוכנות היהודית או במשרד העלייה והקליטה או בטאבו ממש מחלקה, אגף שיקבל עולים חדשים ששם ישבו עורכי דין שזה יהיה התפקיד שלהם. כמו שאני בוררת בתיקים כאלה, ואז באמת יבחנו את התיק, יעזרו לעולים לגשר, שהם יהיו אנשים שלא מייצגים את אחד הצדדים אלא אנשים אובייקטיביים שיגשרו על הפער כדי שמקרים כאלה לא יקרו בעתיד. במקרים כאלה שכבר קרה המקרה והנכס נמכר פעמיים, הייתי מציעה הליך בוררות מחייב או שיהיה גם כן, עובר דרך הסוכנות, ששני הצדדים יהיו מחויבים להגיע לבוררות כדי לבדוק איך הם נפרדים בנכס, או באמת הסוכנות היהודית או בטאבו, שרשם המקרקעין יכול לעשות את זה, או במשרד העלייה והקליטה, אבל להוסיף סעיף בוררות מחייבת במקרים כאלה שעולים חדשים רומו.

הייתי מתחילה מזה שהייתי עושה אגף שישבו שם עורכי דין לטפל בזה. אני אשמח במה שאוכל לעזור.

היו"ר אברהם נגוסה:

חבר הכנסת אתה רוצה להתייחס?

יואל רזבוזוב (יש עתיד):

ממש במשפט. אני הצטרפתי ועכשיו אני מתפלא לשמוע, אבל איך שאני מבין, אותם העולים לקחו עורך דין וזו בעיה של עורך הדין אם הוא לא ראה, לא נזכיר כאן שמות של אף אחד אבל ההתנהלות צר יכה להיות מול אותו עורך הדין שלא עשה את העבודה שלו.

שלומית אבינח:

לפני 20 שנה.

יואל רזבוזוב (יש עתיד):

לפני 20 שנה. צריך לאתר את עורך הדין הזה ולבדוק. אני מבין שיש רצון של המשרד לעזור, אבל כל עולה שיקנה דירה, יהיה קשה מאוד לעזור, אבל אני גם מסתכל על אותם עולים שנקלעו למצוקה, אם לא היה אותך ולא היה דיון בוועדה אז מה היו עושים.

אני אדבר בשם חברי הוועדה שנמצאים כאן, כל פניה כזאת שתובא לשולחננו אנחנו ננסה לעזור, וללחוץ עם הכלים שיש לנו. אבל כן צריך למצוא את אותו עורך דין ולראות איפה הבעיה.

אולגה דדון:

אפשר לעזור? נאמרה פה המילה "מירמה" יש רשויות חוק שאמורות לטפל בדברים כאלה.

יואל רזבוזוב (יש עתיד):

ממש מירמה.

היו"ר אברהם נגוסה:

תודה. 

שלומית אבינח:

זה לפני 20 שנה, זה התיישנות, ביררתי גם עם בטחון פנים, יש התיישנות. עשיתי המון שיחות, ממש למדתי את נושא, אף רשות שלטונית לא מוכנה לקחת אחריות, "זה עסקאות פרטיות" "זה לא מדינה". אני אומרת, ניסיתי וניהלתי המון שיחות. תראו, מה שקורה, שוב, לי זה לא יקרה ולרוב האנשים, אבל אנשים חיים בדירות 30 ו-40 שנה והם בכלל לא יודעים שהדירה לא חוקית הם בכלל לא יודעים שהם לא יכולים למכור את הנכס. הם חיים בדירה עד ש, עד ל-. ואז יש התיישנות, ואז לא מכירים ואז לא יודעים. יש פה משהו, שוב, זה ניצול, חוסר ידע, תקראו לזה איך שאתם רוצים אבל מישהו צריך לקחת אחריות על עסקאות שנעשו אז. איך פותרים את הבעיה? 

אולגה דדון:

אבל פה הבעיה אחרת. יש טאבו. יש שני טאבו. זה מה שלא ברור. והעיריה מתכחשת. 
שלומית אבינח:

זו אותה מדינה.

ירון מלכה:

אני רוצה להגיד שאמנם אין הוראה בעניין ואמנם במקרה הזה גם נראה שהבנק לא יכול היה אפילו לעלות על העניין לאור העובדה שיש שני טאבו, אבל אני כן אשמח אם באמת יעבירו אלינו פניות בנושא הזה כדי שנוכל לבחון מה אפשר לעשות על מנת שזה לא יישנה.

היו"ר אברהם נגוסה:

יש לך את זה פה. גם בבת ים. נעביר לכם את זה בצורה מרוכזת.

שלומית אבינח:

בעיה, הבניין שלהם לא רשום בטאבו. מי אחראי לזה?

היו"ר אברהם נגוסה:

בניין שלם. 

שלומית אבינח:

בניין שלם לא רשום בטאבו. 

איילה שטגמן:

אני חושבת שצריך לפרסם את הנושא הזה כי באמת, איך אומרים, שאנשים יידעו לא להכנס לתוך הדבר הזה, בעיתונות. הנושא הזה חייב להתפרסם. שלא יפלו בפח נוספים. 

היו"ר אברהם נגוסה:

זה דיון ראשון, אנחנו בודקים את כל העניינים. כמובן שנפרסם את זה. נשמע גם מנציגי עולים אחרים אם הם נתקלו במקרים כאלה. אבל אני רוצה לפנות עכשיו לאפרת נציגת משרד הבינוי והשיכון. קחי למשל את הדוגמה של בת ים, בניין שלם, אמרתי לך באיזה רחוב. בניין שלם והוא לא מצליח למכור את הדירה, אומרים לו שהוא לא מוכר. איך דבר כזה יכול לקרות במדינת ישראל?

אפרת בן יהודה:

אנחנו קשורים לנושא הזה כמי שנתנו הלוואות לרכישת הדירות כהטבה לעולים. אני לא יכולה לדבר בשם הטאבו, אני חושבת שהכי חשוב שהיה פה נציג טאבו.

שלומית אבינח:

הוא לא מכיר אותם, אני דיברתי איתו, הוא לא מכיר אותם. אין לו מה לבוא כי הם לא אצלו. 

אפרת בן יהודה:

נכסים צריכים להיות רשומים בטאבו. כמו שאני מבינה גם מבחינת הבנק, הנכסים היו רשומים בטאבו. הנכסים היו אמורים להיות רשומים בטאבו ואני מבינה שהם רשומים בטאבו כך שמבחינת הבנק למשכנתאות - - - 

היו"ר אברהם נגוסה:

לא, של ירושלים. אנחנו מגלים עכשיו שכל הזמן ניסינו ולא היה ופתאום היום אנחנו - - -

אפרת בן יהודה:

אני אדבר באופן כללי, לא ספציפית. אנחנו נותנם הלוואות והזרוע שלנו לביצוע זה הבנקים. הבנקים למשכנתאות אמורים להתייחס לכספים שלנו כאילו הם הכספים שלהם. זאת אומרת בכל נושא הביטחונות אנחנו בכלל לא מתערבים, אנחנו סומכים על הבנק שכשהוא נותן את הכסף שלו הוא דואג שיהיו לו את הביטחונות הנדרשים בשביל להיות בכלל מסוגל לדרוש את הכסף בחזרה וכמובן רישום בטאבו הוא אחד מהם. הם גם עושים שמאויות, שהשמאי אמור להגיד אם הנכס מפוצל או לא. יש להם הרבה דרכים, הם פועלים במגוון של דרכים כי זה הכסף שלהם. ושוב, הם אמורים להתייחס לכסף שלנו כמו לכסף שלהם.

הפניות הפרטניות הגיעו אלי ביום רביעי והפנינו אותם לבנק, לפחות פניה אחת. בבנק טפחות הזמינו את התיק, תיק מלפני 20 שנה כך שבמחשב לא יכלו כל כך להגיד לי מה קורה. אנחנו מחכים לתיק שיתקבל בימים הקרובים, עד שהתיק לא מגיע אני לא אוכל להתייחס ספציפית, אבל אני כן יכולה לומר שזה לא מוכר לי כתופעה, זה לא נראה לי כמו משהו שבכלל סביר שיקרה. הבנק רוצה לנהל את הרישומים בנכסים בצורה החוקית והנכונה, אני לא רואה בכלל סבירות שזה יקרה היום, אולי זה קרה לפני 20 שנה וצריך לראות מה קרה שם, אבל אני לא חושבת שזה כצעקתה.

היו"ר אברהם נגוסה:

תסבירי לנו את תפקידו של משרד השיכון בתהליך רכישת דירות על ידי העולים החדשים. תסבירי מי קובע מי זכאי ומי לא זכאי, מה התפקיד שלכם בתהליך הזה. אמרת שבעניין הכסף הבנק אחראי. אבל איפה התפקיד שלכם כאן?

אפרת בן יהודה:

אנחנו בודקים את הזכאות. יש לנו קריטריונים.

היו"ר אברהם נגוסה:

אתם נותנים את הזכאות? לא משרד הקליטה?

אפרת בן יהודה:

תלוי, משרד הקליטה, ויש גם תעודות זכאות להלוואות מוכוונות מעבר למענקים. זה שילוב. מה שאנחנו - - -

אולגה דדון:

אנחנו עובדים בשיתוף פעולה מלא.

אפרת בן יהודה:

אנחנו אחראים פה, יש לנו מערכות ממוחשבות שיש בהם קריטריונים, האלגוריתם רץ, בודק את הנתונים של הבנאדם כפי שהוא מצהיר עליהם בבנק ומונפקת או לא מונפקת תעודת זכאות שמשמשת את הבנק לדעת כמה כסף הוא צריך לתת לו כביכול מכספי מדינה, זה בעצם כספי הבנק ונותנים לנו את הריביות, יש התחשבנויות. אבל שוב, אנחנו קובעים אם זכאי או לא זכאי וכל השאר מנוהל על ידי הבנק.

היו"ר אברהם נגוסה:

האם פרסמתם את ההוראות בשפת העולים באתרים של המשרדים, אם משרד הקליטה, אם משרד השיכון. האם העולים החדשים יודעים את התהליכים והאם עשיתם את זה בשפה של העולים החדשים, ברוסית, אמהרית, צרפתית, אנגלית?

אפרת בן יהודה:

אתה מדבר על כללי הזכאות?

היו"ר אברהם נגוסה:

כן. על הכלל שהעולה החדש מגיע לפה לא יודע את החוקים ולא יודע מה צריך לעשות.

אפרת בן יהודה:

זה יותר למשרד הקליטה. לנו יש את הקריטריונים שלנו, שנמצאים באתר האינטרנט שלנו.

היו"ר אברהם נגוסה:

לעולים חדשים או לוותיקים?

אפרת בן יהודה:

גם לעולים חדשים, גם ותיקים. - - - באיזה שפות. אני יודעת שיש בערבית, אני לא סגורה על זה שיש בעוד שפות, אני לא בטוחה שיש. אבל בכל אופן בשנים הראשונות אמון משרד הקליטה ליידע את העולים בכל הזכויות שלהם ואני מאמינה שהם עושים את זה.

היו"ר אברהם נגוסה:

תיכף נשאל את משרד הקליטה, תסבירי לנו.

רחל דלרוזה:

קודם כל אתם יודעים שאנחנו מדברים כרגע על עולים שנמצאים במרכזי קליטה, אלה שרוכשים את הדירות בתנאים מיוחדים, במשכנתאות ומענקים הם נמצאים במרכזי קליטה ובכל מרכז קליטה יש מדריכים, יש רפרנטים.

היו"ר אברהם נגוסה:

אני שואל עכשיו לא רק, יש קליטה ישירה שהעולים לא נכנסים למרכז הקליטה והולכים ישר מנתב"ג למגורי קבע. 

רחל דלרוזה:

אתה מדבר על כלל העולים.

היו"ר אברהם נגוסה:

אני מדבר על כלל העולים. האם יש הסבר בשפות שלהם או באתר של המשרד, או חוברת - - -

רחל דלרוזה:

יש הסבר כללי, כמובן. יש חוברות בשפות שונות, יש הסבר בכמה שפות באתר האינטרנט ותמיד יש מדריכים כמעט בכל שפת העולים. בוודאי ובוודאי במרכזי הקליטה באמהרית, את זה אתם יודעים, ויש לנו יועצי קליטה כמעט בכל השפות של העולים אפשר תמיד לקבל הסבר מפורט.

שלומית אבינח:

והם אומרים שצריך לעשות הערת אזהרה, לבדוק, לבדוק נסח טאבו, הם מכוונים את העולים לעשות את זה? יש מי שעושה את זה בשבילם?

היו"ר אברהם נגוסה:

זה עורך דין עושה.

רחל דלרוזה:

זה עורך הדין אמור לעשות, לא יועץ הקליטה. זה תפקיד של עורך דין. יועץ קליטה הוא לא יועץ נדל"ן גם.

היו"ר אברהם נגוסה:

הבעיה מי לוקח את עורך הדין. לא העולים החדשים, אנחנו יודעים. העולה לא מגיע למשרד עורך דין ואומר "אני צריך לחתום על חוזה" לפי המקרים ששמענו המתווך מביא את עורך הדין. פה הבעיה, פה הניצול. כי העולה לא מעורב בבחירת עורך הדין. זה מקרה קלאסי.

רחל דלרוזה:

אנחנו רוצים לחשוב שכל עורך דין שעוסק בתחום הזה פועל ביושר ובמקצועיות.

היו"ר אברהם נגוסה:

למה משרד הקליטה עוצם עיניים כשקורה דבר כזה במרכזי קליטה.

רחל דלרוזה:

אני אמרתי לכם בתחילת דבריי שאנחנו לא נתקלנו בתופעות כאלה. כמו שאפרת אמרה, זה לא תופעה, למעשה - - -

היו"ר אברהם נגוסה:

את מרכזי הקליטה אתם לא מנהלים, מי שמנהל זה הסוכנות היהודית. אני מבקש מנציגת הסוכנות היהודית שתסביר לנו, לוקחים אותם בלילה, המתווך בא, כפי שהמשפחות סיפרו לנו עכשיו, המתווך מגיע למרכז הקליטה, בחושך, בלילה, לוקח אותם, מראה להם, אין להם אפשרות לראות את הסביבה, איפה הולך הכביש, כל זה אין להם את האפשרות, נכנסים בחושך ואז הוא קובע את העורך דין, הוא קובע את הבנק איפה לקחת את המשכנתא, הכל. אתם לא עשיתם שום דבר. אז אנחנו רוצים לדעת מה אתם עושים.

סוניה רוט אדלר:

בוא נדייק, התופעה הזאת שאתה מדבר עליה היא מאוד מאוד כאובה ומכעיסה אפילו, אבל מדובר לפני 20 שנה. אני בשבע השנים האחרונות שאני בתפקיד פשוט מיגרנו את התופעה של מתווכים נוכלים ואפילו יש לנו גם רשימה שחורה שהעברנו למשרד הקליטה ואנחנו מזהירים את העולים שלא יהיו בקשר. העולים הם עצמאיים לבחור את עורכי הדין ואת המתווכים. אסור לרפרנטים שלנו ולעובדים שלנו להמליץ. אסור. פשוט אסור. בזמנו ממש לפני 10 ו-15 שנה היו עניינים באמת והאנשים האלה או פוטרו, והאנשים האלה נכנסו לרשימות שחורות והעולים הוזהרו. בשבע השנים האחרונות אין דבר כזה.

עכשיו, לפני שבועיים הזמנו מתווך וביטלנו חוזה או איזה שהוא רישום שהוא ניסה לעשות עם עולה, כי עלינו על זה. אז מה שקרה לשתי המשפחות האלה זה באמת מכאיב וכועס וצריך למצוא לזה פתרון, אבל להגיד שלא עשינו שום דבר זה ממש לא נכון כי התופעה מוגרה, היא לא קיימת. אנחנו מקיימים שיחות עם העולים, מסבירים להם, מבקשים מהם לא לחתום על שום דבר לפני שאנחנו רואים את זה ולמרות שאנחנו לא בקיאים והסמכות של אישור דיור לא בידיים שלנו, אנחנו אומרים להם, "הכל ללכת לפי הספר, דברו איתנו, בואו נראה שהדירה מתאימה, בוא נראה שהמתווך הוא מתווך הגון שאנחנו מכירים אותו, שעשה עסקאות עם עולים אחרים ואנחנו יודעים שהכל בסדר". העולים מלווים בקטע הזה ואנחנו בשיתוף פעולה מול משרד הקליטה ב-100% כדי שלא יקרו מקרים כאלה.

אז שוב, התופעה הייתה כנראה, שוב, אני לא רואה פה מיליון מקרים, אבל אני בשבע השנים האחרונות לא נתקלתי בזה לחלוטין ולכן לא ניתן להגיד שלא נעשה שום דבר.

היו"ר אברהם נגוסה:

ויש שינוי, זה מה שאת אומרת?

סוניה רוט אדלר:

180 מעלות. חד משמעית.

איצ'בוש טלהון:

אבל לפני למה לא היה?

סוניה רוט אדלר:

אני לא יכולה לענות על מה שהיה לפני 20 שנה. אני ממש מצטערת.

רחל דלרוזה:

מדובר על מה שהיה לפני 20 שנה ודברים השתנו.
היו"ר אברהם נגוסה:

היא מדברת על מה שיש עכשיו. מה שבתקופה שלכם, היא אומרת שלא הייתה. והיא אומרת שהדברים השתנו. היא אומרת שהיו דברים כאלה והם שינו.

איצ'בוש טלהון:

נכון, משרד הקליטה, למה אנחנו בקרוואנים, שנדע קצת מה הולך. פתאום עוד לא שנה "תקנו, תצאו מהר" היו עושים לנו, לוקחים אותנו ביחד, "תקנו מהר, אם לא, נוריד לכם משכנתאות, נעשה לכם ככה" ולא היה לנו - - -

היו"ר אברהם נגוסה:

אני לא יודע אם זו הסיבה לקחת עורך דין - - -

איצ'בוש טלהון:

מחפשים איפה למצוא דירה רק לקנות. זה מה שהיה לנו גם.

היו"ר אברהם נגוסה:

אבל יש פה בעיה בסיסית, גם לעולים, אם הם יכולים לזהות, האם הם מסוגלים לדעת איזה עורך דין יותר טוב ואיזה לא, איזה מתווך. האם הם מסוגלים לעשות את זה? גם כתוצאה מחוסר הידיעה בתקופה שהם נמצאים פה, יכול להיות הם נמצאים שנה, אבל לא מכירים את כל החוקים. האם הסוכנות לא יכולה לקחת את האחריות - - -

סוניה רוט אדלר:

לא.

היו"ר אברהם נגוסה:

או משרד הקליטה, תראו, אם נשאיר את זה פרוץ, כמובן שלרמאים תהיה כל דרך להכנס. השאלה פה אם אנחנו מגנים על העולים וגם על הנכס של המדינה. הם מקבלים מענק, משכנתא, זה כסף של המדינה כי המדינה נותנת כדי שיהיה טוב לעולים ושיהיה לעולים נכס. אם באמצע הנוכלים לוקחים את זה גם המדינה מפסידה וגם העולים מפסידים. האם המערכת לא יכולה להתגייס כדי להגן גם על אינטרסים של המדינה וגם על אינטרסים של האזרחים. האם את לא רואה את העניין להגן מפני המתווכים?

סוניה רוט אדלר:

אנחנו עוסקים בהסברה. העולים הם אנשים עצמאיים ובוגרים. זה נכון שהם לא מכירים. אני אומרת שוב, אני מתייחסת לתקופה הנוכחית, אנחנו מדברים אחרי שנה שהם בארץ ויש להם משפחות בארץ שרכשו דירות בארץ והם מדברים עם המשפחות שלהם, אנחנו רק יכולים להזהיר אותם מפני אנשים שאנחנו מכירים. אסור לנו משפטית להמליץ או לעשות איזה שהוא פנקס עורכי דין או פנקס מתווכים שרק איתם עובדים, וגם אין לנו את הכלים המקצועיים לדעת את זה.

היו"ר אברהם נגוסה:

אני רוצה להבין איך אתם מסבירים להם, מה תוכן ההסברה. תסבירי לנו.

סוניה רוט אדלר:

תוכן ההסברה הוא זכויות. אנחנו עובדים על פני ציר הזמן.

היו"ר אברהם נגוסה:

מה זה זכויות?

סוניה רוט אדלר:

אני אגיד. אנחנו עובדים בציר כרונולוגי, בקליטה הראשונית של העולים כשהם מגיעים למרכז הקליטה. הנושא של הדיור הוא הנושא שאנחנו מתחילים לדבר איתם רק אחרי שבעה או שמונה חודשים, מתחילים להסביר להם מה הזכויות שלהם, על פי הוותק, על פי הרכב המשפחה שלהם, שהם זכאים לקבל מענקים מהמדינה, באיזה מקומות הם זכאים, באיזה סכומים הם זכאים, מה הם יכולים לעשות עם זה, מה הם לא יכולים לעשות עם זה. מזהירים אותם מפני פרצות שיש של מתווכים מסיפורים שאנחנו מכירים, שוב, לא מהתקופה האחרונה בכלל, אבל עדיין מזהירים. אומרים להם להתייעץ גם עם המשפחות שלהם. זה מה שאנחנו עושים. שוב, מדובר בעובדי הסוכנות היהודית, זה לא אנשים של משרד השיכון, זה לא אנשים של בנק ישראל. זה אנשים שכמוני כמוך מבינים בדיור במינימום. אנחנו כן מקבלים הנחיות ויודעים את הטבלאות של משרד הקליטה - - -

היו"ר אברהם נגוסה:

אתם עושים את זה בשפת העולים?

סוניה רוט אדלר:

חד משמעית. בוודאי. רפרנטים, בטח במרכזי הקליטה שמטפלים בעולי אתיופיה, כל הרפרנטים הם אנשים שהם דוברי אמהרית.

היו"ר אברהם נגוסה:

אז כיוון שהנושא ממוקד ברכישת דירה, האם אתם יותר נכנסים למה יכולים לדרוש לפני שרוכשים את הדירה, כמו למשל הערות אזהרה, ולבקש מעורך הדין שלהם שהוא יעשה את זה.

סוניה רוט אדלר:

אנחנו לא מנהלים את המשא ומתן מול עורך הדין.

היו"ר אברהם נגוסה:

לא, אני לא אומר שתנהלו. האם אתם מסבירים להם מה לדרוש?

סוניה רוט אדלר:

ברמה הבסיסית כן, אבל שוב, כל תהליך הרכישה, אנחנו לא אומרים להם. זה בידי עורך הדין. שוב, דרך אגב, לגבי עורך הדין, אפשר לפנות ללשכת האתיקה של עורכי הדין. אני לא יודעת אם עשיתם את זה. אבל יש פה בעיה, יש פה רשלנות של עורך דין.

היו"ר אברהם נגוסה:

הזמנו אותם היום והם לא הגיעו.
סוניה רוט אדלר:

לא עניין של להזמין. להגיש תלונה. יש לשכת אתיקה. שוב, אני לכאורה, והכל בסדר, אבל יש פה התנהלות מקצועית רשלנית של עורך דין שאני לא יודעת אם לקרוא לזה רמאות או לא, במינימום זו רשלנות של בדיקה או לא בדיקה, אז צריך לעשות את זה. מי שעושה את כל השלבים האלה של החוק, של הרכישה, של הערת האזהרה וטאבו, הן רשויות החוק, זה עורך הדין, זה השמאי. דרך אגב גם שמאי אמור להיות בדירה פיזית, צריך לראות את הדירה פיזית לפני שהוא חותם. יש להם כל מיני חוקים שלהם. אני חושבת שהכתובת היא שם. אנחנו עושים את כל מה שאנחנו יכולים כדי להסביר ולמנוע מקרים כאלה, ושוב, כשאנחנו עולים עליהם, אנחנו עוצרים אותם. אבל אנחנו לא יכולים ללכת ולנהל עם כל עולה את המשא ומתן מול השמאי, מול עורך הדין, ללכת איתו יד ביד, אנחנו לא יכולים לעשות את זה.

רחל דלרוזה:

רגע, אבל השאלה, סליחה, אנחנו מדברים על מקרים שהתרחשו לפני 20 שנה, נכון?

היו"ר אברהם נגוסה:

לא משנה. אנחנו - - -

רחל דלרוזה:

זה לא קורה.

היו"ר אברהם נגוסה:

אני לא בטוח, אני לא יכול להגיד שזה לא קורה. אני גם לא יכול להגיד לך שזה קורה. אבל יש עובדה אחת, זה קרה. יש לנו עובדות, יש לנו מקרים. יכול להיות שמה שקורה עכשיו אנחנו נגלה בעוד עשר שנים, לכן אני לא יכול לומר שזה לא קורה. נניח שבתקווה, כפי שסוניה הסבירה לנו, שיש תיקון עכשיו, יש שינוי עכשיו, ואני מקווה שלא יקרה. אבל אני לא יכול להיות בטוח.

מה אתם כבעלי ניסיון, גם משרד השיכון, גם משרד הקליטה, אני מבין שהסוכנות לאחר שהעולה יצא ממרכז הקליטה, אני לא אדרוש מכם, אבל אם תתנדבו אני אשמח. אני רוצה פתרון לפחות למשפחות האלה שנפלו בפח. איך אנחנו עוזרים להם ואיך אנחנו מוציאים אותם מזה?

רחל דלרוזה:

פה יש בעיה אחרת. יש בעיה של הטאבו מול העיריה. איך פותרים את הבעיה ברמה הזאת מול העיריה. כי כן קיים טאבו, זאת אומרת שמבחינת הבנק לא הייתה שום דרך לגלות, וגם מבחינתנו כמובן.

שלומית אבינח:

את מדברת על בת ים או על ירושלים?

רחל דלרוזה:

על ירושלים. יש פה בעיה מול העיריה ישירות. אין פה דרך אחרת לפתור אותה. ובבת ים, כשנבנה הנכס, מי נותן אישור לבניה? יש את מהנדס העיר, יש את רשויות ה - - -

שלומית אבינח:

הזמנו גם את עירית בת ים והם לא הגיעו.

רחל דלרוזה:

צריך פה התייחסות של עירית בת ים. כי איך יכול להיות שנבנה נכס שלם בלי טאבו?

אביטל דיכטר:

יש רישום בטאבו, אין רישום בית משותף.

רחל דלרוזה:

שוב פעם, זה בעיה של עירייה.

אביטל דיכטר:

יש הערות אזהרה, אני לא רואה סיבה למה אי אפשר למכור את הנכסים.

רחל דלרוזה:

צריך לבדוק מול רשויות מקומיות איפה זה עומד.

אביטל דיכטר:

אני הייתי מזמנת את העיריה.

שלומית אבינח:

הם זומנו, לא הגיעו.

אביטל דיכטר:

צריך לחייב אותם.

היו"ר אברהם נגוסה:

את אומרת לי שזה רשויות מקומיות ולא אתם.

רחל דלרוזה:

צריך לבדוק איתם איך עובד התהליך אצלם גם. כמובן.

היו"ר אברהם נגוסה:

טוב. לא מצאתי אצלכם פתרון.

רחל דלרוזה:

לא פתרון, שני המקרים הספציפיים האלה.

היו"ר אברהם נגוסה:

שאלתי. משרד השיכון, אתם יכולים לקחת את המקרים האלה, לבדוק ולעזור?

אפרת בן יהודה:

אני יודעת שקיבלנו מקרה אחד, אני אשמח לקבל עוד אחד. קיבלתי אחד של בנק טפחות.\

שלומית אבינח:

שתי המשפחות בנק טפחות? יש לך שתי משפחות של בנק טפחות.

אפרת בן יהודה:

תעבירי לי. אני יודעת שמקרה אחד כבר בבדיקה, זה גם בדיקה של בנק ישראל אבל אין לי בעיה גם לבדוק, אנחנו בתקשורת מלאה עם הבנקים. אנחנו נענה לכם בהמשך על הממצאים.

היו"ר אברהם נגוסה:

אתם רוצים לדבר?

אברהם שרנופולסקי:

לא. אנחנו לא נתקלנו במקרים כאלה.

היו"ר אברהם נגוסה:

ולא הגיעו אליכם אנשים שנתקלו בזה?

אברהם שרנופולסקי:

יש הסבר. קודם כל מעט מאוד אנשים עולים חדשים מקבלים משכנתאות כל כך גבוהות. לכן לא קונים דירות כאלה.

היו"ר אברהם נגוסה:

יותר דיור ציבורי.

אברהם שרנופולסקי:

חוץ מזה הם מקבלים הסבר מכל הגורמים. הם לא עושים טעויות כאלה.

היו"ר אברהם נגוסה:

הבנתי. בבקשה.

פליסיה מועלם:

אני מטפלת בעולים מברזיל ודרום אמריקה. עצה, אולי באמת שתיקחו לתשומת לבכם, אתם באופן משפטי לא יכולים להמליץ על עורך דין או לערוך פנקס עורכי דין וכולי. אבל מה שכן אתם יכולים לעשות, יש עולים במיוחד מברזיל שאני מטפלת בהם שהם באים עם אפשרות ויכולים לקנות דירה, אז יש את הוותיקים שאנחנו עוזרים להם. אצלם יש ותיקים שהם נפלו בפח ולא יכולים לתת, עזבו גם שיש לעולים הברזילאים לאן לבוא, אבל מה שכן צריך לעשות זה אם אתם רואים שיש התפתחות, שהם רוצים לקנות דירה או שיוצאים ממאגר של מרכז קליטה, כן לעשות כנס, לפנות ללשכת עורכי הדין, אם אפשר שעורך דין יבוא ויסביר מה צריך לעשות.

קריאה:

אנחנו עושים את זה.

פליסיה מועלם:

אני לא רואה את זה, לא ברעננה, לא בקרית ים. לא במודיעין, גם לא בירושלים אני לא רואה וגם לא בבאר שבע.

סוניה רוט אדלר:

עושים את זה במרכזי הקליטה של עולי אתיופיה.

פליסיה מועלם:

ושם יש מעוז מאוד גדול של עולים דרום אמריקאים, במיוחד ברזילאים, ואין את זה. אז יש לכם את זה לא יודעת איפה, ואם קורים מקרים כאלה ובמקרה את אמרת שלפני כמה חודשים היה מקרה שהצלחתם, עם מתווך, אז כדרך אגב זה הגיע אליכם. אם באמת היה להם, כפי שיושב הראש אמר, איזו שהיא הכוונה מה צריך לעשות, עזבי את האופן המשפטי, אבל הכוונה של דאגה, של אכפתיות לעולה שהוא ידע מה הזכויות שלו, מה הוא צריך לבקש. מה זה הערת אזהרה, מה זה טאבו, מה זה דירה, מי זה מוכר, מי זה מתווך, מי זה שמאי, הדברים הבסיסיים האלה שלא צריך להגיד אם זה חוקי או לא חוקי שהמידע הזה יינתן לעולה אני חושבת שזה חובה, ממשרד הקליטה, הסוכנות או מכל הגורמים שמטפלים בעולים, שיבואו ויסבירו להם את המינימום. זה מה שיושב הראש ניסה להסביר לכם וכנראה לא הבנתם את זה.

רחל דלרוזה:

אנחנו נותנים הסבר מקסימלי ומירבי.

פליסיה מועלם:

אין הסבר מקסימלי, ואני בשטח עם העולים והנה מקרים כאלה, לצערנו אני מאמינה שיש עוד מקרים שלא הגיעו אלינו כמו שהיושב ראש אומר שעוד כמה שנים זה יגיע.

היו"ר אברהם נגוסה:

היא אומרת לדוגמה עולים מדרום אמריקה, דוברי ספרדית.

פליסיה מועלם:

כן כי אני שם ואני יודעת שגם אצל הצרפתים זה קורה.

רחל דלרוזה:

את יכולה להביא לי דוגמאות של אנשים ספציפיים שלא קיבלו הדרכה, לא קיבלו הכוונה, התעלמו מהם?

פליסיה מועלם:

לא חסר.

רחל דלרוזה:

אני אשמח לקבל. 

פליסיה מועלם:

אין שום בעיה.

היו"ר אברהם נגוסה:

תעבירי לה את זה. יש מישהו נוסף שרוצה לדבר לפני שאסכם את הדיון? 

קריאה:

גם - - - יפו תל אביב.

היו"ר אברהם נגוסה:

(מדבר באמהרית)

קריאה:

(מדברת באמהרית)

היו"ר אברהם נגוסה:

עוד מקרה ביפו. היא אומרת שגם הם לא יכולים כי אמרו להם שזה לא רשום בטאבו.

סוניה רוט אדלר:

מתי קרה המקרה ביפו?

שלומית אבינח:

רחוב סהרון 8/8.

סוניה רוט אדלר:

מתי?

קריאה:

ב-2008. 

היו"ר אברהם נגוסה:

יש לנו את המסמכים. יש לנו פה ארבעה מקרים שהם רכשו את הדירות, עולים חדשים, ולא יכולים למכור אותן כי אמרו להם שהם לא רשומים בטאבו.

קריאה:

כל הבניין עולים חדשים? בבת ים?

היו"ר אברהם נגוסה:

לא. בבת ים זה גם עולים וגם ותיקים.

אפרת בן יהודה:

מה הסיבה בתל אביב?

היו"ר אברהם נגוסה:

שוב. לא רשום בטאבו.

אביטל דיכטר:

רשומות הערות אזהרה אבל אין רישום בית משותף. אבל זה דבר שהוא - - -

היו"ר אברהם נגוסה:

ביפו?

אביטל דיכטר:

יש משכנתא. לא ברור לי.

קריאה:

תנאי למשכנתא זה לא רישום בטאבו. מספיקה הערת אזהרה.

היו"ר אברהם נגוסה:

אני מבקש, אנחנו לא יכולים לשתוק כשמשפחות פונות אלינו, וניסינו לפני קיום הועדה לפתור את הבעיה של המשפחות בירושלים. לא הצלחנו. אנחנו חייבים לקיים את הדיון כדי שמשרדי הממשלה ידעו על מקרים כאלה, וגם הבנקים. אנחנו לא נחביא את הבעיה מתחת לשולחן, ולכן אנחנו מעלים את הדבר ובכדי שגם עולים אחרים יבדקו, כל אחד ילך ויבדוק אם הנכס שהוא רכש רשום על שמו. האם הוא בעליו של הנכס. לכן זה הדיון הראשון, כרגע יש לנו ארבעה מקרים ואנחנו גם נוציא את הסיכום לתקשורת. אני מקווה שמי שישמע יילך ויבדוק ואם תהיה תקלה יפנה אלינו. חשוב שמשרדי הממשלה יתגייסו לנושא הזה. 

אני רוצה לסכם את הדיון. בסיכום אני פונה למשרד השיכון ומשרד הקליטה, להוציא דף הנחיות וגם באתר האינטרנט של המשרדים, הוראות לגבי רכישת דירה. חשוב שהמידע יהיה בשפת העולים, רוסית, צרפתית, אנגלית, אמהרית וספרדית כפי ששמענו עכשיו. צריך לתת לעולים מידע. חשוב שהם יבקשו הערת אזהרה, שעורך הדין שלהם ידאג לעשות את זה. הוא היה אמור לעשות את זה, לכן הוא קיבל את ההשכלה שלו ואת רישיון עריכת הדין. הדבר הראשון הוא לבקש הערת אזהרה.

דבר שני, אני מבקש מבנק ישראל לתת הוראות לבנקים. אמרת שכל בנק הוא עצמאי, אבל אני חושב שכאן צריך לבדוק. אני רואה את בנק ישראל כמי שמפקח ובודק את הבנקים. יש כאן נוהל תקין במדינה ויש חוקים. לכן אני מבקש מבנק ישראל לתת הוראות ואם נתתם כאלה, לחזור ולהדגיש שלפני שמשחררים את המשכנתא, צריך לבדוק שהנכס חוקי. זה לא רק לדאוג האם הוא יכול להחזיר או לא, אלא גם האם הנכס חוקי או לא והאם המכירה נעשתה בדרך חוקית או בדרך אחרת של מניפולציות וקומבינות.

ירון מלכה:

למרות שבמקרה הזה אני מניח שאי אפשר היה לדעת, כי הוא נראה על פניו לחוקי בכל קנה מידה שהוא. השאלה עד כמה לרדת לפרטי הפרטים. האם להגיד, "רגע, הוא חוקי אבל בעצם אני רוצה עוד כל מיני אישורים - - -" 

היו"ר אברהם נגוסה:

הקראנו לכם את תגובת עירית ירושלים. הם אומרים שהם לא מוצאים את היתר הבניה ולכן הם לא יכולים לתת את המסמכים.

ירון מלכה:

אני אגיד לך מה, החשש הוא שגם דבר כזה של עודף בדיקות יגרום לזה שהלוואות לא יינתנו בכלל. הבנקים יגידו "אני לא רוצה לתת את ההלוואה כי אולי זה לא חוקי" וזה יעשה את הדבר שאנשים יגידו "הבנק לא נותן לנו הלוואה, הוא בודק בציציות הרבה יותר ממה שצריך. יש לנו יכולת להחזיר את הכסף", הרי אנחנו מקבלים פניות משני הסוגים בעניין הזה. מהצד השני שאנשים שאומרים "לא נותנים לי הלוואות" והבנקים יגידו "אני לא יכול לדעת אם זה חוקי או לא".

שלומית אבינח:

לא נותנים הלוואה אם נכס לא חוקי.

היו"ר אברהם נגוסה:

צריך למצוא פתרון. אי אפשר להתעלם מזה.

ירון מלכה:

אין ספק, אנחנו נבחן את זה. אבל אנחנו נשמח באמת אם יעבירו לנו כדי שנוכל ללמוד מתוך המקרים האלה מה היו הבעיות. בשמחה.

מברטו קסה:

יש לי שאלה. 

היו"ר אברהם נגוסה:

מה השאלה?

מברטו קסה:

באותו בניין שאני גר, עשו תוספת בנייה והוסיפו לנו שני חדרים. משרד השיכון, ב-2007.

היו"ר אברהם נגוסה:

בשיקום שכונות?

מברטו קסה:

כן. משרד השיכון עשה את זה. העיריה לא יודעת או מה יודעת, לא ברור לי.

היו"ר אברהם נגוסה:

זה לא יכול להיות שהעירייה לא יודעת שמשרד השיכון עושה שיקום שכונות. זה יכול לקרות?

קריאה:

לא סביר.

קריאה:

איפה זה?

היו"ר אברהם נגוסה:

בתלפיות. בדרך חברון. טוב. בכל זאת אנחנו מחליטים שמשרד השיכון יבדוק את המקרים, את המקרה שלהם, את המקרה בבת ים, את המקרה ביפו.

קריאה:

זה בדרך בית לחם?

שלומית אבינח:

יש לך את הפרטים. נתתי לך.

היו"ר אברהם נגוסה:

דרך בית לחם. שהם יבדקו. משרד השיכון עכשיו נכנס לתמונה והם יבדקו. דבר שני דיברתי על הבנק, ודבר שלישי אנחנו פונים לעירית ירושלים, עירית בת ים ועירית תל אביב יפו להסדיר את החוקיות בנכסים כפי שדרוש בחוק, כי זה לא רק לגבות ארנונה ומים אלא גם צריך להסדיר את הנכס כנכס חוקי ושייך לאלה שרכשו. מה שאנחנו מצאנו הוא הפער בין אגף רישום מקרקעין לבין העיריה. מה שידוע במקרקעין לא ידוע בעירייה.

רחל דלרוזה:

איך יכול להיות דבר כזה?

היו"ר אברהם נגוסה:

זאת הבעיה. פה נמצא המחדל. מצד אחד העיריה גובה את המסים מהתושבים על הנכס.

רחל דלרוזה:

ארנונה היא גובה?

היו"ר אברהם נגוסה:

בוודאי. מצד שני, כשהם רוצים למכור הם אומרים "אנחנו לא יודעים, זה לא חוקי, אנחנו לא יכולים לתת להם". פשוט יש כאן את המחדל, בעירית ירושלים, עירית בת ים ועירית תל אביב יפו. לכן אנחנו פונים לרשויות המקומיות האלה כדי שיטפלו בנושא. לא ייתכן במדינת ישראל שאנחנו בעידן של מחשבים שכל האינפורמציה מרוכזת בצורה חכמה בטכנולוגיה ואנשים יכולים ללכת לאיבוד. יכול להיות שלא נעשה בזדון, אבל יש כאן רשלנות בטיפול ואנחנו רוצים לשנות ולעצור את זה. אנחנו לא יודעים כמה קורבנות יש במחדל וברשלנות הזאת, אבל אנחנו יודעים שארבע משפחות נפלו בפח וכולנו צריכים לעבוד בשיתוף פעולה כדי לעזור להם. זה מה שאנחנו מבקשים.

אנחנו רואים במשרד הבינוי והשיכון כאחראי בראש ובראשונה להוציא אותנו מהמצב הזה, שיהיה סדר בנושא.

אביבה טשביני:

קיבלתי עכשיו ירושה מהורי דירה ואנחנו עדיין לא הגענו לתהליכים של על מי רשומה הדירה, אבל גילינו דרך העיריה שפיצלו את הדירה ומכרו אותה בתור שתי דירות. זו דירה שנקנתה בשנות ה שישים. אז מה זה אומר? עכשיו זה חומר למחשבה, שאם לי זה קרה, זה בטח קרה לעוד אנשים שעדיין לא יודעים מזה. אז עכשיו יש לנו תמ"א, הדירה ברמת גן, הגיעה לנו תמ"א ועכשיו יצוצו כל השאלות והבעיות, אבל אני יודעת שבעירייה, הדירה של ההורים שלי, שילמו את העיריה לדירה השנייה. זה מה שאני יודעת, ורק עכשיו גילינו את זה אחרי הרבה שנים.

היו"ר אברהם נגוסה:

מה שאנחנו רוצים, קודם כל, אנשים בעם ישראל ידעו כדי שיבדקו את הנכס שלהם. האם זה תקין והאם זה בסדר. דבר שני, שכל מי שנפל ויש תקלה, צריך להסדיר את זה כמה שיותר מהר. יש כתובת לפתרון הזה, יש חוקים, יש נהלים וצריך לטפל בעניין. זו מטרת הדיון שלנו היום. אנחנו נמשיך ונקיים עוד דיון בנושא. תודה לכל המשתתפים.

